钦定古今图书集成/理学汇编/文学典/第112卷 > 黄朝相 > 张萱
## 钦定古今图书集成/理学汇编/文学典/第112卷 > 黄朝相 > 张萱

按《广东通志》：“萱字孟奇，博罗政熙子。万历壬午，同弟
萃举于乡，隶业南雍，受知大司成赵志高，推为诸生
都讲，屡上春官不第。考中内阁制敕中书纂修正史侍经筵，得发秘阁所藏书读之。著《阁藏家录》四卷，贮
阁中。甫一载，念母告归，满假，母强还朝。博学好古，尤
善谈兵。时酋耽耽，萱通籍，即草疏欲上闻，阻不得上”，
转北户部主事，署奏曹诸条，上皆为属草。差榷浒墅
关，迎母就禄，为关政蠹者芟剔无遗。时三吴岁饥，捐
赈千金有奇，复赈诸庠贫士，不下千金。修董公堤、浒
墅先师庙、城隍庙、虎丘寺、灌山庙，建义仓，亦不下千
金。大学士王锡爵、申时行撰《榷政碑》颂德。升本部郎。
差满，奉母还里，乞终养。擢贵州平越守，未任，以蜚语
中考功令，闻之欣然。园居，不入城市。缮父祠茔，立仁
粟仓以济族里，岁捐数十百锺。乙丑岁歉，煮粥赈饥，
野露胔，必捐槥掩之。外祖宁波同知谢仁，以清白吏
祀乡贤，不数传，有欲鬻其先庐，捐三百金赎还，复百
金封其墓，购负郭田百亩谷。其裔秀者，延师诲之，笃
故旧。尝立“师、友”二祠，春秋致祭。临池真草，篆隶皆工。
家藏万卷，故自天地阴阳以及兵农礼乐，元乘韬略，
无不探讨淹贯。所著述已梓行者，《西园存稿》《汇雅》《前
后编》《古韵疑耀汇》《史史馀》《闻见录》《六书考》《云笈七签》
《唐摭言》《三朝政要》《北雅心口语》《苏文忠寓惠录》《馀》《八
宅》《周书》《阴宅》《四书》《西园大惑》未梓行者，《西园汇林》《五
经一》贯，古文奇字，《西园汇说》，制府王疏荐：“学穷二酉，
胸富五车。”年八十有四。